– Jos liikennemerkki on peittynyt, siitähän ei seuraamuksia lähetetä. Se on ehdoton lähtökohta, lupaa poliisitarkastaja Heikki Ihalainen Poliisihallituksesta.

Liikennemerkkien asettaminen ja niiden puhtaanapito on tienpitäjän vastuulla. Veikko Aitamurto

Poliisihallitus panee pisteen viime päivinä vilkkaana käyneelle kiistelylle lumen peittämien liikennemerkkien voimassaolosta.

Poliisin liikenneturvallisuuskeskuksen johtaja, ylikomisario Dennis Pasterstein on Twitter-tilillään voimakkaasti esittänyt, että autoilijan vastuulla on selvittää kunkin liikennemerkin sisältö.

Pasterstein piti tiukasti kiinni kannastaan, vaikka rikos- ja prosessioikeuden professori Matti Tolvanen tyrmäsi Iltalehdessä kyseisen laintulkinnan suoralta kädeltä. Tolvasen mukaan vastuu liikennemerkin havaittavuudesta on sen asettajalla eli tienpitäjällä.

”Ei harjahommille”

Pastersteinin lausunnot kuumensivat monen autoilijan tunteet somessa. Nyt Poliisitoiminnasta vastaavan Poliisihallituksen poliisitarkastaja Heikki Ihalainen toppuuttelee kyseistä eipäs-juupas -väittelyä.

Ihalainen antaa ymmärtää, että viranomais-twiittaukset ja muut kannanotot käydään sisäisesti läpi poliisihallinnossa. Autoilijoille hän kuitenkin lupaa lievempää kohtelua kuin mitä liikenneturvallisuuskeskuksen kannanotoista on pääteltävissä.

Ihalaisen mukaan autoilijan ei tarvitse pitää mukanaan pitkävartista harjaa, eikä ryhtyä putsaamaan liikennemerkkejä.

– Sehän voisi aiheuttaa vain enemmän vaaraa, hän sanoo.

”Ei tehdä ongelmia”

Mikäli kameratolppa välähtää rikesakkonopeutta ajavalle autolle alueella, jonka nopeuskyltti on esimerkiksi lumen peittämä, seurauksia ei Ihalaisen mukaan koidu.

– Jos merkki on peittynyt, silloin ei lähde seuraamuksia. Se on ehdoton lähtökohta.

Jos tällaisessa tapauksessa sakkolappu sittenkin tulisi kotiin, Ihalaisen mukaan se poistetaan.

Ihalainen sanoo, että vastalauseen liitteeksi olisi hyvä olla kuva peittyneestä liikennemerkistä. Sen saamiseksi ei kuitenkaan tarvitse tehdä u-käännöstä.

– Kyllä me tiedetään, missä on satanut lunta. Jos on ajanut paikan ohi, ei tarvitse lähteä takaisin merkkiä kuvaamaan.

– Asiasta ei tehdä ongelmaa. Jos on mahdollista, että tällaista on tapahtunut, se ei ole meille mikään suuri asia. Varsinkaan huomautus- ja rikesakkonopeuksissa niistä ei tehdä ongelmia, poliisitarkastaja Heikki Ihalainen lupaa.